Euroopa Parlamendi resolutsioon,

5. mai 2010,

tähelepanekutega, mis on Euroopa Narkootikumide ja Narkomaania Seirekeskuse 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Narkootikumide ja Narkomaania Seirekeskuse 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Narkootikumide ja Narkomaania Seirekeskuse 2008. eelarveaasta raamatupidamise aastaaruande kohta koos keskuse vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 12. detsembri 2006. aasta määrust (EÜ) nr 1920/2006 Euroopa Narkootikumide ja Narkomaania Seirekeskuse kohta, [3] eriti selle artiklit 15;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ja kodanikuvabaduste, justiits- ja siseasjade komisjoni arvamust (A7-0067/2010);

A. arvestades, et kontrollikoda märkis, et ta sai piisava kindluse 2008. eelarveaasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Narkootikumide ja Narkomaania Seirekeskuse direktori tegevusele keskuse 2007. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis parlament muu hulgas:

- tõi välja, et keskus on juurutanud regulaarseks järelevalve ja järelkontrollide menetlused ja vahendid ning on täiustanud personalihaldust, eriti personali portaali loomisega intranetis;

- tervitas asjaolu, et keskus teeb tihedat koostööd samuti Lissabonis asuva Euroopa Meresõiduohutuse Ametiga ruumide jagamisel ja infrastruktuuri ning teenuste ühisel kasutamisel, ning märkis, et oma ruumidesse kolimine oli kavandatud 2009. aasta esimesse kvartalisse,

1. märgib rahuloluga, et kontrollikoda on leidnud piisavalt kinnitust selle kohta, et seirekeskuse raamatupidamise aastaaruanne 31. detsembril 2008. aastal lõppenud eelarveaasta kohta on kõigis olulistes aspektides usaldusväärne ning selle aluseks olevad tehingud on tervikuna seaduslikud ja korrektsed;

Tulemused

2. rõhutab, et seirekeskusel tuleb määrata programmitöös kindlaks oma SMART (täpsed, mõõdetavad, saavutatavad, asjakohased ja ajaliselt piiritletud) eesmärgid ja RACER (asjakohased, heakskiidetud, usaldusväärsed, lihtsad ja töökindlad) näitajad, et tulemusi hinnata; võtab teadmiseks, et keskus märkis, et võttis neid tähelepanekuid 2009. aasta töökavas arvesse;

3. kutsub keskust ühtlasi üles kaaluma kõikide põhitegevuste kavandamisel Gantti diagrammi kasutuselevõttu, mis võimaldab kiirelt näidata projektidele kuluvat iga töötaja tööaega ning edendada tulemuste saavutamisele keskendunud lähenemisviisi;

4. märgib, et eelseisvatel aastatel peaks keskuse eelarve täitmisele heakskiidu andmine põhinema rohkem keskuse tegevuse tulemuslikkusel kogu aasta jooksul;

Siseaudit

5. tunnistab, et keskus on rakendanud siseauditi talituse poolt alates 2006. aastast tehtud 41st soovitusest 15; märgib, et 26 soovitust on veel täitmisel, kusjuures 14 peetakse "väga oluliseks" ja need puudutavad peamiselt valmisolekut kolimiseks (uue hoone kvaliteedikontroll, ettevalmistavad abinõud võimaliku üleujutusest tingitud kahju puhuks, talitluspidevuse tagamise plaan ja investeeringud seadmetesse) ning sisekontrollistandardite rakendamist (töötajate edutamise ja hindamise, riskijuhtimise ning erandite kajastamise osas);

6. võtab teadmiseks, et keskuse raamatupidamine kajastab 2008. aastal saadud intressitulu väärtuses 107591,31 eurot; järeldab aastaaruande ja intressimaksete suuruse põhjal, et keskuse sularahavaru on olnud püsivalt suur; võtab teadmiseks, et 31. detsembril 2008 oli keskuse kassas ja/või pangakontol 1635537,86 eurot ja et 2009. aasta alguses krediteeriti keskuse pangaarvele 354051,31 euro suurune summa, mis oli panga raamatupidamisvea tõttu kirjendatud keskuse nõuete alla; palub komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise rahavoogude juhtimise põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida keskuse sularahavaru püsivalt võimalikult väiksena;

7. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 148.

[2] EÜT L 248, 16.9.2002, lk 1.

[3] ELT L 376, 27.12.2006, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 137.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------